“Yandeks” asoschilaridan biri Ilya Segalovich vafot etdi

“Yandeks” kompaniyasi asoschilaridan biri Ilya Segalovich London kasalxonasida vafot etdi. “Yandeks” korporativ blogida kompaniyaning bosh direktori Arkadiy Voloj yozishicha, shanba 27-iyul kuni Segalovichni hayotni ta’minlash apparatidan uzib qo‘yishgan.

RIA Novosti xabar berishicha, 25-iyul kuni shifokorlar 43 yoshli Segalovichda bosh miya o‘limini aniqlashgan, uning tanasi esa koma holatiga tushib qolgan. Mutaxassislarning fikricha, uning qoni tarkibida jiddiy o‘zgarishlar yuzaga kelgan. Segalovich bilan vidolashuv vaqti va joyi keyinroq ma’lum qilinadi.
Segalovich 2003-yildan buyon “Yandeks”ning texnik direktori lavozimida ishlab kelayotgan edi. 2012-yil sentabr oyida unga so‘nggi bosqichdagi oshqozon saratoni tashxisi qo‘yilgan. Biroq samarali kimyoviy davolash natijasida so‘nggi kunlarigacha faol hayot tarzini olib borgan. Segalovichning o‘limi haqidagi ilk xabarlar 25-iyulda paydo bo‘lgan edi, biroq ularga tezda tuzatish kiritildi.